Man verdrink in VaaldamVaaldam Foto: seebyseeing.net ŉ 28-jarige man van Sasolburg in die Vrystaat het Dinsdag in die Vaaldam verdrink. Craig Lambinon, woordvoerder van die Nasionale Seereddingsinstituut (NSRI), sê die man was glo op ŉ kano aan’t visvang, sowat 100 m van die damwal af, toe hy ingeval en onder die water verdwyn het. Lambinon sê vriende van die man, wat glo langs die water gestaan en kyk het, het die nooddienste ontbied. Hy sê die NSRI se lewensredders kon nie daarin slaag om die man onder die water op te spoor nie, en het die polisie se duikeenheid ontbied. Die man se liggaam is ná etlike probeerslae onder die water uitgehaal. ŉ Nadoodse ondersoek moet nog afgehandel word. Die polisie het ŉ ondersoek van stapel gestuur.